હવે રાજા નિર્દોષ હતો અને દુનિયા દોષી એવું વિચારવાનો સમય વહી ગયો હતો. હવે સામે હતું નગ્નસત્ય, બિહામણું, પોતાની કલ્પનાથી જોજનો દૂર, જેનો સ્વીકાર કર્યા વિના છૂટકો નહોતો. પહેલીવાર એવું બની રહ્યું હતું કે રાજાના વિચારની સાથે સાથે આરતીમાસી અને બંને દીકરી યાદ આવતી રહી, બંનેએ માસીને ઠરવા નહીં દીધા હોય તો? ક્યાંય સુધી આશ્રમ પર ફોન લગાવવાનો પ્રયત્ન કરતી રહી પણ વ્યર્થ, લાઈનો ફરીથી ખરાબ હતી.